CC050627 ขอทราบความคืบหน้าการกำหนดตำแหน่ง จสถ. ระดับอาวุโสและจำนวนบุคลากรที่รับโอนฯ

**คำตอบ คำถามสายตรง สถ.**

ขณะนี้ สำนักงาน ก.พ. ยังมิได้มีการปรับปรุงหลักเกณฑ์การกำหนดตำแหน่งให้เป็นตำแหน่งประเภททั่วไป ระดับอาวุโส จึงยังคงใช้หลักเกณฑ์เดิม ตามหนังสือสำนักงาน ก.พ. ที่ นร 1008/ว 17 ลงวันที่ 2 กรกฎาคม พ.ศ. 2552 ซึ่งกรณีการกำหนดตำแหน่งประเภททั่วไป จากระดับชำนาญงาน เป็นระดับอาวุโสนั้น ต้องเป็นตำแหน่งที่มีลักษณะสำคัญ 2 ลักษณะ กล่าวคือ

1. ตำแหน่งสำหรับหัวหน้างาน ซึ่งต้องเป็นตำแหน่งหัวหน้างานบริหารทั่วไป หรือหัวหน้างานสำหรับกลุ่มงานที่ปฏิบัติภารกิจหลักของกรม หัวหน้างานการเงินและบัญชี หัวหน้างานพัสดุ ซึ่งต้องเป็นตำแหน่งหัวหน้ากลุ่มงานที่ต่ำกว่าส่วนราชการที่มีฐานะเป็นกองหรือเทียบเท่ากอง 1 ระดับ และรายงานตรงต่อผู้อำนวยการกอง และต้องปฏิบัติงานกำกับ แนะนำ ตรวจสอบการปฏิบัติงานของผู้ใต้บังคับบัญชาไม่น้อยกว่า 8 ตำแหน่ง

2. ตำแหน่งสำหรับผู้ปฏิบัติงานซึ่งต้องใช้ทักษะและความชำนาญเฉพาะตัว ได้แก่ ตำแหน่ง
นาฏศิลปิน ตำแหน่งคีตศิลปิน ตำแหน่งดุริยางคศิลปิน ตำแหน่งนายช่างศิลปกรรม

ทั้งนี้ การปรับปรุงการกำหนดตำแหน่งประเภททั่วไปเป็นตำแหน่งประเภทอาวุโสของข้าราชการ
 ในสังกัดกรมส่งเสริมการปกครองท้องถิ่น ตามที่ได้มีการสอบถามข้างต้น ยังไม่เป็นไปตามหลักเกณฑ์และเงื่อนไขที่ ก.พ. กำหนดแต่อย่างใด เนื่องจากมิได้เป็นตำแหน่งที่ปฏิบัติงานในฐานะหัวหน้างานตามข้อ 1 และมิได้เป็นตำแหน่งที่ปฏิบัติงานต้องใช้ทักษะและความชำนาญเฉพาะตัวตามข้อ 2

และสำหรับคำถามเกี่ยวกับจำนวนบุคลากรที่รับโอนจากพนักงานส่วนท้องถิ่นมาดำรงตำแหน่ง
ในประเภทวิชาการ มีจำนวนเท่าไร

**ขอตอบคำถามข้างต้น ดังนี้**

ในปีงบประมาณ พ.ศ. 2557 กรมส่งเสริมการปกครองท้องถิ่นรับโอนพนักงานส่วนท้องถิ่นมารับราชการในสังกัดและดำรงตำแหน่งประเภทวิชาการ จำนวน 2 คน